Aase D. Madsen (DF), 2002-04-11:
Dette lovforslag indeholder fem delelementer, så jeg må se, om jeg kan nå at komme igennem det på den tilladte tid.
Dansk Folkeparti er helt overvejende positiv over for dette forslag fra regeringen.
For det første fordi de forbrugerbetalte tilskud på mange milliarder kroner, som i øvrigt er en del af elreformpartiernes kraftværksaftale, med dette forslag udjævnes over en 10-årig periode i stedet for de oprindelige 4 år, der ligger i aftalen.
Det betyder, at en stigning i elprisen på 1,5 øre pr. kWh kan undgås, og dermed fritages forbrugerne for en merudgift på ca. 500 mio. kr.
Hvis en elprisstigning af denne størrelsesorden kan undgås, siger Dansk Folkeparti selvfølgelig ja til ordningen.
Det er ligeledes nødvendigt at give de systemansvarlige virksomheder mulighed for at gribe ind og nedregulere den ustyrlige produktion fra bl.a. vindmøller og el fra de decentrale kraftvarmeværker
, da overproduktionen f.eks. på kolde og blæsende vinterdage kan medføre, at det såkaldte kritiske eloverløb giver en risiko for, at nettene og dermed elforsyningen til forbrugerne bryder totalt sammen. Så vidt jeg kan se af lovforslaget, skal nedreguleringen først ske på den elproduktion, der finder sted på de centrale kraftvarmeværker, der producerer el til markedspriser, og ikke først og fremmest hos de producenter, der reelt er årsagen til hele eloverløbsproblematikken, nemlig vindmøllerne og de decentrale kraftvarmeværker.
Da denne elproduktion modtager store forbrugerbetalte tilskud, er samfundsøkonomien svær at få øje på, men der foreligger en rapport fra en sagkyndig arbejdsgruppe, som har sat mange parametre op for, hvor det er mest relevant at foretage nedreguleringer.
Jeg mener ikke, at der er taget endelig stilling til denne problemstilling.
Det skal vistnok yderligere undersøges, hvordan den bundne elproduktion er i relation til det åbne marked.
Der skal i hvert fald findes hurtige løsninger på problemerne i forbindelse med eloverløbet sammen med de stigende PSO-omkostninger, som der også skal findes en løsning på.
Ifølge de oplysninger, jeg har med hensyn til PSO-omkostningerne, stiger de med 1 mia. kr. i 2002 set i forhold til 2001.
Overproduktionen af el forekommer jo reelt kun i de tilfælde, hvor markedskræfterne er sat ud af spil.
Det er i høj grad tilfældet i Danmark, når en så stor del af elproduktionen produceres med store politisk bestemte tilskud og produktionen har prioriteret adgang til nettene.
Dansk Folkeparti er derfor meget tilfreds med, at ministeren i den skriftlige fremsættelse til dette lovforslag skriver, at lovforslaget vil bidrage til at gennemføre regeringens målsætning om at skabe en effektiv elsektor og sikre lavere forbrugspriser.
Så det regner Dansk Folkeparti med snarlig bliver fulgt op af en fornuftig lovgivning.
Jeg vil kort nævne de øvrige dele af forslaget, der bl.a. drejer sig om netselskabernes opgaver på elsikkerhedsområdet og netselskabernes samarbejde med Elektricitetsrådet.
Men at staten skal kunne overtage nødlidende vindmøller og muligheden for i sidste ende at sende regningen videre til elforbrugerne er bestemt ikke en rose, der har groet i Dansk Folkepartis have, det er elreformpartiernes arvegods.